text: Jytte og Preben kan ikke forestille sig et liv uden hinanden
  14 maj 2018 kl. 18.55
  Rekordmange par kan i 2018 fejre, at de har været gift i 50 år. Det gælder også Jytte og Preben Rechnagel fra Rødding, der har været sammen, siden de var 16 år.
  Allerede som børn i villakvarteret i Esbjerg havde Jytte og Preben et godt øje til hinanden, men det var først på en skoletur til Norge i 3. real, at de holdt i hånd for første gang.
  Men siden dengang for mange år siden har de to altid været et par, og den 11. maj fejrede de sammen deres guldbryllup.
  Dermed er Jytte og Preben Rechnagel et af godt 14.500 ægtepar, som i 2018, ifølge Danmarks Statistik, får mulighed for at fejre, at de har holdt sammen i 50 år.
  Preben Rechnagel, Rødding: "Det er jo kærlighed."
  - Det er jo kærlighed, lyder det fra Preben Rechnagel, der fortæller, at ægteparret altid har været gode til at hjælpe hinanden og give plads.
  Hvert tredje par holder stadig sammen
  Selvom mange danskere i dag lever sammen på andre måder end i et traditionelt ægteskab, viser statistikken, at mere end hvert tredje af de par, der blev gift i 1968, stadig holder sammen.
  Jytte Rechnagel, Rødding: "Vi er jo blevet ved med at elske hinanden, der har aldrig været de store kriser."
  Jytte og Preben Rechnagel kan i dag slet ikke forestille sig et liv uden hinanden. Selvom deres guldbryllup bliver den sidste store fest, har de tænkt sig at fortsætte med at være gift i mange flere år.
  - Vi er jo blevet ved med at elske hinanden, der har aldrig været de store kriser, siger Jytte Rechnagel til TV SYD.
  Se her hvor mange ægtepar som, ifølge Danmarks Statistik, har mulighed for at fejre et særligt jubilæum i 2018.
  Kobberbryllup 12,5 år23.843
      
      
            Sølvbryllup25 år17.007
            Rubinbryllup40 år12.525
            Guldbryllup50 år14.500
            Diamantbryllup60 år3.730
            Krondiamantbryllup65 år989
            Jernbryllup70 år117
            Atombryllup75 år6
            Kilde: Danmarks Statistik
  
  
  